Rouxville-aanval: Boervrou sterk aan | Maroela Media
Dr. Bennie Cilliers en sy vrou Cecilia. Foto: Facebook
Cilliers word sedert die aanval in die intensiewesorgeenheid van die Mediclinic Bloemfontein behandel.
"Sy is steeds in die intensiewesorgeenheid, maar sterk goed aan," het Amanda Appelgryn, woordvoerder van die hospitaal en die familie, by navraag aan Maroela Media gesê. "Mev. Cilliers se longfunksie en asemhaling het só verbeter dat sy nie meer afhanklik is van 'n asemhalingsapparaat nie. Sy sal hopelik binnekort in staat wees om weer verbaal te begin kommunikeer."
Appelgryn het gesê Cilliers het verlede Donderdag geleidelik begin om toepaslik te reageer op instruksies. "Haar dokters hoop dat sy binnekort gereed sal wees om na 'n geskikte rehabilitasiesentrum oorgeplaas te word. Sy sal egter eers van die intensiewesorgeenheid na 'n algemene saal gaan ter voorbereiding vir die oorplasing vir rehabilitasie."
Sy het gesê hoewel 'n lang pad nog voorlê is haar kinders versigtig optimisties oor haar herstel en toekoms.
Maroela Media het vroeër berig twee verdagtes is reeds in hegtenis geneem in verband met die aanval op die Cilliers-egpaar.
Dr. Cilliers is in die kop en bors geskiet. Cecilia is erg aangerand en in 'n kritieke toestand na die hospitaal geneem. Die egpaar se hande en voete was vasgebind.
Sers. Yanga Ngcukana, woordvoerder van die polisie, het destyds gesê die egpaar se wit Toyota Hilux-bakkie, wat ná die aanval gesteel is, is op 22 Januarie omstreeks 16:00 by 'n taxistaanplek in Bloemfontein gevind. "Twee verdagtes, onderskeidelik 30 en 42 jaar oud, is omstreeks 22:00 in Bloemfontein in hegtenis geneem."
Volgens Ngcukana is 'n kamera, skootrekenaar en brandewyn, wat vermoedelik tydens die aanval gesteel is, in die verdagtes se besit gevind.
Ek is so bly dat Mev Cilliers beterskap toon… my wense aan haar is dat sy ten volle sal herstel, en dat God aan haar die krag sal gee . Om deur so n Tragedie te gaan word geen mens toegewens… Hestel sal n tyd neem ,want sy het nog die seer om te verwerk van haar Geliefde wat sy moes verloor tydens die aanval. Aan haar kinders bid ek ook God se vertooste hand toe, sodat die pad wat hul saam moet stap… net voorentoe met Rose besaai sal word. Die moordenaars kan boet vir hul dade, maar dit kan nie die lewe van Dr Bennie Cilliers terug bring.. Alle sterkte en mooi wense aan jul.